# Chlmec (prítok Trnávky)

### Z Wikipédie

Chlmec (prítok Trnávky) je riečka na východnom Slovensku, pravostranný prítok Trnávky s dĺžkou 35,5 km.

Pramení v Slanských vrchoch, v podcelku Bogota, na východnom úpätí vrchu Bogota (856,4 m n. m.), v nadmorskej výške okolo 696 m n. m.

Územím Slanských vrchov tečie južným smerom, priberá ľavostranný prítok spod Vrchného kameňa (sútok v nadmorskej výške 452,5 m n. m.) a neskôr ďalší prítok zprava (291,8 m n. m.). Vteká do Východoslovenskej pahorkatiny, podcelku Podslanská pahorkatina, kde sa stáča na juhovýchod. Zľava priberá Teplicu (178,0 m n. m.), preteká v blízkosti obce Egreš a veľkým oblúkom sa stáča na severovýchod. Priberá svoj najvodnatejší prítok, Čížu (134,3 m n. m.) zľava a prudko mení smer toku opätovne na juhovýchod. Vstupuje na Východoslovenskú rovinu, podcelok Ondavská rovina, kde preteká okrajom obcí Čeľovce a Nižný Žipov, priberá ľavostranný Močiarny potok a tečie viac na juhojuhovýchod okolo obcí Úpor (ľavý breh), Stanča (pravý breh) a Zemplínsky Klečenov (ľavý breh). Pokračuje popri obci Hrčeľ, kde sa veľkým oblúkom stáča a tečie na severovýchod. Z pravej strany priberá Kystiansky potok a oblúkom obteká obec Zemplínsky Branč, na krátkom úseku tečie na sever a vzápätí ďalším oblúkom mení smer toku na východ. V katastri obce Zemplínske Hradište ústi do Trnávky.

Rieka prekonáva prevýšenie takmer 600 metrov, avšak na dolnom toku je prevažne nížinným typom rieky s početnými zavlažovacími kanálmi, križujúcimi hlavné koryto. Od mosta štátnej cesty II/553 má Chlmec vybudovaný obojstranné pobrežné hrádze.

Zdroj: "http://sk.wikipedia.org../../../c/h/l/Chlmec_%28pr%C3%ADtok_Trn%C3%A1vky%29_0927.html"

Kategórie: Rieky na Slovensku | Povodie Ondavy

##### Views

- Stránka
- Diskusia
- Aktuálna verzia

##### Hľadaj

##### Iné jazyky

- Polski